钦定古今图书集成/明伦汇编/闺媛典/第010卷 > 《采菱行》〈并引一作采芰女〉刘禹锡
## 钦定古今图书集成/明伦汇编/闺媛典/第010卷 > 《采菱行》〈并引一作采芰女〉刘禹锡

武陵俗嗜芰菱。岁秋矣，有女郎盛游于马湖，薄言采之，归以御客。古有《采菱曲》，罕传其词，故赋之以俟采诗者。

白马湖平秋日光，紫菱如锦彩鸳翔。荡舟游女满中
央，采菱不顾马上郎。争多逐胜纷相向，时转兰桡破
轻浪。长鬟弱袂动参差，钗影钏文浮荡漾。笑语哇咬
顾晚晖，蓼花绿岸扣舷归。归来共到石桥步，野蔓系
船萍满衣。家家竹楼临广陌，下有连墙多估客。携觞
荐芰夜经过，醉踏《大堤》《相应歌》。屈平祠下沅江水，月
照寒波白烟起。一曲南音此地闻，长安北望三千里。